Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Платежна институција за издавање и администрирање на кредитни картички Динерс Клуб Интернационал Мак АД Скопје, застапено од извршен директор Божидар Јанковски, преку полномошник Адвокатско друштво Чукиќ и Марков Скопје, поднесена против Решение на Град Скопје, по предметот Барање за пристап до информации од јавен карактер, на 09.05.2025 година, го донесе следното

**Р Е Ш Е Н И Е**

1. Жалбата изјавена од Платежна институција за издавање и администрирање на кредитни картички Динерс Клуб Интернационал Мак АД Скопје, застапено од извршен директор Божидар Јанковски, преку полномошник Адвокатско друштво Чукиќ и Марков Скопје, поднесена против Решение на Град Скопје, бр.08-3076/2 од 10.04.2025 година, заведена во Агенцијата под бр.08-160 на 25.04.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.08-3076/2 од 10.04.2025 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Платежна институција за издавање и администрирање на кредитни картички Динерс Клуб Интернационал Мак АД Скопје, како што се наведува во Жалбата, на 14.02.2025 година поднела Барање за пристап до информации од јавен карактер до Град Скопје, со кое побарала да и се достават следните информации:

„1. Вкупна сума од наплатени средства на изречени прекршочни налози поради постапување спротивно по чл.14 ст.1 од Законот за јавна чистота во 2024 година.

2. Број на изречени прекршоци и наплатени средства во јануари 2025 година поради постапување спротивно на гореименуваниот член.“

Постапувајќи по ова Барање, Имателот на информации до Барателот доставил Решение бр.08-3076/2 од 10.04.2025 година со кое Барањето на Барателот го одбива. Во Решението е наведено: „Постапувајќи по Барањето инфомација од јавен карактер, а во врска со член 6 став 1 од Законот за слободен пристап до информации од јавен карактер на ...Град Скопје со ова Решение го одби Барањето. Во таа насока информираме дека со оглед на голем број отворени предмети и предмети во постапка како за редовни така и за вонреден инспекциски надзор за периодот 2024 и 2025 год....дополнително известуваме дека: „ За поголем број предмети во моментов се води прекршочна постапка пред соодветен надлежен суд за дел од нив се спроведува управна или граѓанска постапка и сл. така што давање на информации од ваков карактер ќе има целосно штетни последици за текот на постапката, давање информација битна за предмет или соодветна постапка, класифицираност на одредени докази битни за постапката, информации од битен карактер за предметот, целисходност во оформување на предметот при движење на постапката и сл.“

Незадоволен од горенаведеното Решение, Барателот на информации во законски предвидениот рок, на 25.04.2025 година поднесе Жалба до Агенцијата, заведена во Агенцијата под бр.08-160. Во Жалбата е наведено: „Подносителот на неговото Барање не бара податоци за конкретни постапки (активни и/или неактивни постапки) со што би можел да доведе до евентуални штетни последици за постапките, туку бара исклучиво и само информација за бројот на предмети и информација за вкупна сума...“

Агенцијата со електронски допис бр. 08-160 од 25.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер утврди дека Имателот на информации постапил по Барањето за пристап до информации од јавен карактер на начин што го одбил пристапот до бараната информација со Решение бр. 08-3076/2 од 10.04.2025 година, со образложение дека бараната информација е исклучок од член 6 став 1 од Законот за слободен пристап до информации од јавен карактер.

Имателот на информации во Образложението на Решението наведува дека „за поголем број на предмети во моментов се води прекршочна постапка пред соодветен надлежен суд ... давање на информација од ваков карактер ќе има целосно штетни последици за текот на постапката“ .

Но како што наведува Барателот на информации, сега Жалител во неговата Жалбата, предмет на Барањето не се податоци за конкретни предмети, туку информации за вкупната сума од наплатени средства на изречени прекршочни налози спротивно на член 14 став 1 од Законот за јавна чистота и број на изречени прекршоци и наплатени средства во Јануари 2025 година поради постапување спротивно на наведениот член. Значи предмет на Барањето се статистички информации, кои согласно член 10 од Законот за слободен пристап до информации од јавен карактер, Имателот на информации е должен активно да ги објавува на својата Веб страница.

Со објавувањето на бараните информации нема да настанат штетни последици, напротив ќе се придонесе за поголема транспарентност и отчетност на Имателот на информации.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и на Барателот на информации да му овозможи пристап до бараните информации.

Согласно погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**